Mahallalardagi xotin-qizlar faollarini qoʻllab-quvvatlash hamda “Oqila ayollar” harakati aʼzolarini ragʻbatlantirish chora-tadbirlari toʻgʻrisida
(resolution, 2024-08-24)

“Oʻzbekiston — 2030” strategiyasi ijrosini taʼminlash, shu jumladan, mahallalarda ijtimoiy-maʼnaviy muhitni sogʻlomlashtirish, farzand tarbiyasi, oila va xotin-qizlar maʼnaviyatini yanada yuksaltirish, faol va tashabbuskor ayollarning saʼy-harakatlarini birlashtirish uchun zarur shart-sharoitlar yaratish hamda xotin-qizlar faollarini qoʻllab-quvvatlash maqsadida Vazirlar Mahkamasi qaror qiladi: 1. Oʻzbekiston Respublikasi Oila va xotin-qizlar qoʻmitasi (keyingi oʻrinlarda — Oila va xotin-qizlar qoʻmitasi) hamda Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining 2024-yil 1-sentabrdan boshlab quyidagilarni joriy etish toʻgʻrisidagi takliflariga rozilik berilsin: a) “Oqila ayollar” harakatining faol va tashabbuskor aʼzolarini Oila va xotin-qizlarni qoʻllab-quvvatlash davlat maqsadli jamgʻarmasi hamda “Maʼrifat” targʻibotchilar jamiyatiga ajratilgan mablagʻlar hisobidan har olti oy (yarim yillik) yakuniga koʻra mehnatga haq toʻlashning eng kam miqdorining bir baravari miqdorida ragʻbatlantirish. Bunda: respublika, hududiy va tuman (shahar)lardagi “Oqila ayollar” harakati faoliyatining natijalarini Oila va xotin-qizlar qoʻmitasi va uning hududiy boʻlinmalari yigʻilishlarida har olti oyda (yarim yillikda) bir marotaba muhokama qilib, faoliyat samaradorligi natijalariga koʻra yuqori koʻrsatkichga erishgan “Oqila ayollar” harakatining eng faol va tashabbuskor aʼzolari aniqlanadi; “Oqila ayollar” harakatining eng faol va tashabbuskor aʼzolari (respublika darajasida 10 nafar, Qoraqalpogʻiston Respublikasi, viloyatlar va Toshkent shahar darajasida 3 nafardan, tuman (shahar)lar darajasida 2 nafardan) ragʻbatlantiriladi; b) mahalladagi xotin-qizlar faollari ishining samaradorlik koʻrsatkichlarini baholash natijalariga asosan Oila va xotin-qizlarni qoʻllab-quvvatlash davlat maqsadli jamgʻarmasi mablagʻlari, homiylik xayriyalari va qonunchilikda taqiqlanmagan boshqa manbalar hisobidan har olti oy (yarim yillik) yakuni boʻyicha eng yuqori natijalarga erishgan 300 nafar xotin-qizlar faollarini mehnatga haq toʻlashning eng kam miqdorining bir baravari miqdorida ragʻbatlantirish. Bunda eng yuqori natijalarga erishgan xotin-qizlar faollarini ragʻbatlantirish tartibi Oila va xotin-qizlar qoʻmitasi tomonidan belgilanadi. 2. Oila va xotin-qizlar qoʻmitasi Raqamli texnologiyalar vazirligi bilan birgalikda ikki oy muddatda Oila va xotin-qizlar qoʻmitasi tizimidagi xodimlar malakasini oshirishni tashkil etishni taʼminlovchi elektron modulni ishlab chiqsin. Belgilansinki, elektron modulni ishlab chiqish bilan bogʻliq xarajatlar Oila va xotin-qizlarni qoʻllab-quvvatlash davlat maqsadli jamgʻarmasiga ajratilgan mablagʻlar doirasida moliyalashtiriladi. 3. “Xotin-qizlar va erkaklar uchun teng huquq hamda imkoniyatlar kafolatlari toʻgʻrisida”gi Oʻzbekiston Respublikasining Qonuniga muvofiq Oʻzbekiston Kasaba uyushmalari Federatsiyasi tomonidan Oila va xotin-qizlar qoʻmitasi bilan birgalikda jamoatchilik nazorati doirasida davlat organlari va tashkilotlarida uch yillik reja asosida genderga oid audit oʻtkazilishi inobatga olinsin. Bunda: gender audit oʻtkazishning natijalariga koʻra xodimlari sonining 30 foizi xotin-qizlardan iborat boʻlgan hamda markaziy apparat rahbari yoki uning oʻrinbosarlaridan biri ayol boʻlgan davlat tashkilotlari roʻyxatini shakllantirish va ularni qoʻshimcha ragʻbatlantirish, ommaviy axborot vositalari orqali eʼtirof etish choralari koʻriladi; davlat xizmatlarini koʻrsatish, taʼlim, ilm-fan, sport hamda sogʻliqni saqlash, ijtimoiy-iqtisodiy sohalarda xotin-qizlar va erkaklar uchun teng huquq hamda imkoniyatlar yaratiladi; xotin-qizlar va erkaklar uchun teng huquq va imkoniyatlar yetarli darajada taʼminlanmagan vazirlik va idoralar, korxona va tashkilotlarda genderga doir kompleks yondashuvni bosqichma-bosqich joriy etishga qaratilgan chora-tadbirlar ishlab chiqiladi; aniqlangan muammolar va ularni bartaraf etish yuzasidan takliflar har yarim yilda Xotin-qizlarning jamiyatdagi rolini oshirish, gender tenglik va oila masalalari boʻyicha respublika komissiyasiga kiritib boriladi. 4. Oʻzbekiston Respublikasi Hukumatining ilovaga muvofiq ayrim qarorlariga oʻzgartirish va qoʻshimchalar kiritilsin. 5. Oila va xotin-qizlar qoʻmitasi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin. 6. Mazkur qarorning bajarilishini nazorat qilish Oʻzbekiston Respublikasi Bosh vaziri oʻrinbosari Z.B. Maxkamova zimmasiga yuklansin. 1. Vazirlar Mahkamasining “Xotin-qizlar muammolarini oʻrganish va hal etish tizimini yanada takomillashtirish chora-tadbirlari toʻgʻrisida” 2022-yil 31-martdagi 145-son qarorida: a) 7-band quyidagi tahrirda bayon etilsin: “7. “Ayollar daftari”ga kiritilgan xotin-qizlar va ularning voyaga yetmagan (qaramogʻida I guruh nogironligi boʻlgan farzandlari yoshidan qatʼi nazar) farzandlariga davolash, dori vositalari olib berish yoki murakkab jarrohlik amaliyotlari uchun mablagʻ zarur boʻlgan holatlarda tuman (shahar) tibbiyot birlashmasi xulosasi va sektor rahbari tavsiyasi bilan tibbiy muolaja xarajatlari “Ayollar daftari” jamgʻarmasi va Oila va xotin-qizlarni qoʻllab-quvvatlash davlat maqsadli jamgʻarmasi mablagʻlari hisobidan toʻlab beriladi. 2024-yil 1-noyabrdan boshlab xotin-qizlarning ijtimoiy faolligini oshirish, ularga oʻz salohiyatini toʻliq roʻyobga chiqarishi uchun qoʻshimcha shart-sharoitlar yaratish maqsadida ogʻir ijtimoiy ahvolga tushib qolgan xotin-qizlarni kasbga tayyorlash, qayta tayyorlash va ularning malakasini oshirish xarajatlari Bandlikka koʻmaklashish davlat jamgʻarmasi mablagʻlari hisobidan qoplab beriladi”; b) 1-ilovaning 4-bandida: 3-kichik band quyidagi tahrirda bayon etilsin: “3) boquvchisi boʻlmagan ehtiyojmand xotin-qizlar — boquvchisi vafot etgan, jazoni ijro etish muassasalarida saqlanayotgan, ruhiy kasallikka chalingan, I-II guruh nogironligi boʻlgan hamda doimiy daromad manbaiga ega boʻlmagan, bedarak yoʻqolgan (sud qaroriga asosan) yoxud boshqa sabablarga koʻra boquvchisi boʻlmagan ehtiyojmand xotin-qizlar, farzandlari voyaga yetmagan boquvchisi boʻlmagan ehtiyojmand ayollar, shuningdek, nikohi bekor qilingan ehtiyojmand xotin-qizlar va ehtiyojmand yolgʻiz onalar (FHDY organlarining maʼlumotnomasi asosida)”; 6-kichik band “bevosita parvarishlayotgan” soʻzlaridan keyin “va (yoki) surunkali kasallikning ogʻir turlariga chalingan bolalari mavjud boʻlgan” soʻzlari bilan toʻldirilsin. 2. Vazirlar Mahkamasining 2022-yil 8-avgustdagi 437-son qarori bilan tasdiqlangan “Oqila ayollar” harakati toʻgʻrisidagi namunaviy nizomda: a) 2-band quyidagi tahrirda bayon etilsin: “2. Harakat Oʻzbekiston Respublikasi Oila va xotin-qizlar qoʻmitasi (keyingi oʻrinlarda — Qoʻmita), Qoraqalpogʻiston Respublikasi Oila va xotin-qizlar qoʻmitasi, viloyatlar hamda Toshkent shahar oila va xotin-qizlar boshqarmalarida hamda tuman (shahar) oila va xotin-qizlar boʻlimlari huzurida doimiy asosda faoliyat yurituvchi yuridik shaxs boʻlmagan jamoatchilik tuzilmasi hisoblanadi.”; b) 9-band quyidagi tahrirda bayon etilsin: “9. Harakat, qoida tariqasida, Qoʻmita huzurida respublika darajasida — 50 nafar, tegishlicha Qoraqalpogʻiston Respublikasi Oila va xotin-qizlar qoʻmitasi, viloyatlar hamda Toshkent shahar oila va xotin-qizlar boshqarmalari huzurida viloyat darajasida — 35 — 40 nafardan, tuman (shahar) oila va xotin-qizlar boʻlimlari huzurida tuman (shahar) darajasida — 30 nafardan faol va tashabbuskor ayollardan iborat tarkibda shakllantiriladi.”.